কর্তব্যপরায়ণতা ও প্রত্যুৎপন্নমতিত্বের অনেক ঘটনার উল্লেখ আছে দিনপঞ্জিতে। ২৪ মার্চ ১৯৫২-এর ঘটনা। বাড়ির একটি চালাঘরে আগুন লেগেছে। মিস্ত্রিরা কাজ করছিল, তাদের কুপি থেকেই অগ্নিকাণ্ডের সূত্রপাত। সবাই হতভম্ব হয়ে দাঁড়িয়ে আছে। তাজউদ্দীন এগিয়ে গেলেন, হাত দিলেন মাচানের তক্তা রক্ষা করার কাজে। তখন অন্যরাও হাত লাগালো। কিছু কিছু তক্তা বাঁচানো গেল। ২৭ মার্চ ১৯৫৪-এর দিনলিপিতে আছে : “আমাদের পুকুরের পানিতে কাঠ ডুবিয়ে রাখা হয়েছিল। সেই কাঠের রস পচে পানি দূষিত হওয়ায় মাছগুলো অস্থির হয়ে পড়েছিল এবং গতকাল রাত থেকে মাছ মরে যাচ্ছে। পানি ঠিক রাখার জন্য আমি কলাগাছ কেটে পানিতে ফেললাম। কলাগাছ পানির পচন ঠেকাবে।” ১৭ বছর পর ’৭৫ সালের ২৫ মার্চের ভয়াবহ রাত্রিতে কিংকর্তব্যবিমূঢ় ও বিচলিত না হয়ে দায়িত্ব গ্রহণের যে কাজটি তাকে করতে হয়েছে, এ যেন তারই প্রস্তুতি ও পূর্বাভাস।